《由之流溪回亭午苦热小憩牧马寺》
宋代·喻良能

长途畏日欲流金，聊向招提觅快襟。
翠合苔痕人寂寂，凉生柏影院深深。
苦无俗物败佳思，况有寒泉醒客心。
一饷清风寄蕲竹，又飞征盖指城阴。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。